བྱིས་པ་བདེ་ཐང་གི་སྒོ་ནས་འཚར་ལོངས་འབྱུང་བར་འགོག་རྐྱེན་ཞིག་ཡོད་པ་ནི་མཐོང་ཆོས་སུ་གྱུར་པའི་གྱོན་ཆས་དང་།ཁ་ཟས།ལུས་ཁམས་སོགས་ལ་གཙང་སྦྲ་མེད་པ་དེ་ཡིན་མོད།འོན་ཀྱང་།རང་རེས་འོས་པའི་གཙང་སྦྲ་དེ་དག་སྣང་མེད་དུ་བསྐྱུར་ཞིང་མི་འོས་པ་བྱིས་པས་གཞན་ལ་འབྲེལ་འདྲིས་བྱས་ན་སྒྲིབ་འགྲོ་བར་འདོད།དོན་དུ་རིག་གནས་དང་འདུ་ཤེས་མི་གཅིག་པའི་བྱིས་པ་གཞན་དང་འབྲེལ་འདྲིས་བྱས་པས་རང་ཉིད་ཀྱི་བྱིས་པའི་བློ་དང་དབང་པོ་གླེན་ལྐུག་ཏུ་མི་འགྱུར་བ་མ་ཟད།དེ་ལས་ལྡོག་སྟེ་སྙིང་སྟོབས་དང་བློ་རིག་ཡར་རྒྱས་སུ་འགྲོ་བ་ཡིན།གཞན་དག་གིས་རང་གི་བྱིས་པ་རྣམས་ལ་ཟས་བྱིན་ན་ཆེ་ཆུང་འདྲ་བ་དང་བྱམས་བརྩེའང་འདྲ་མཉམ་དུ་བསྟན་ཏེ་ཟས་ཅི་ཞིག་བཟའ་རུང་བ་དང་གང་ཞིག་བཟའ་མི་རུང་བ།དེ་བཞིན་ཇི་ལྟར་བཟའ་དགོས་ཚུལ་སོགས་སློབ་སྟོན་བྱེད་ཀྱི་ཡོད་པས་ཨ་རི་སོགས་ནས་ལོ་གཅིག་ལྷག་ཙམ་གྱི་བྱིས་པ་ཕལ་མོ་ཆེས་རང་གི་ཕོར་བ་རང་གིས་བཟུང་སྟེ་རང་གི་ཟ་མ་རང་གིས་ཟ་བཞིན་ཡོད།རང་རེས་ནི་རང་གི་བྱིས་པ་དག་ལ་བཏང་སྙོམས་མ་ཡིན་པའི་བརྩེ་བ་དང་འདྲ་མཉམ་མ་ཡིན་པའི་ཟས་བགོས་རྒྱག་ཀྱི་ཡོད་པ་མ་ཟད།གཅེས་ཕྲུག་ཏུ་བསྙད་པ་རྣམས་ལ་ཚད་ལྡན་མ་ཡིན་པའི་བཟོ་གྲྭ་ལས་ཐོན་པའི་ཁ་ཚྭ་ཞིང་ཁོག་འཇོམས་བྱེད་ཀྱི་དུག་ཅན་ཟས་རིགས་དག་ཆད་མེད་དུ་ལེགས་སྐྱེས་སུ་ཕུལ་ནས།ཉིན་གཅིག་ལ་འོ་བརྒྱ་ཕྲག་རེ་སྦྱོར་ཏེ་ལུས་ཁམས་ནད་དུ་བསྒྱུར།སེམས་ཁམས་གཞན་བརྟེན་དུ་བསྒྱུར་ཏེ་གནས་པ་འདི་ནི་རང་རེས་འཕྲོད་བསྟན་བྱ་ཚུལ་ལོ།